འོན་ཀྱང་རྒྱ་ནག་གི་གདུག་རྩུབ་ཀྱི་སྲིད་བྱུས་དེ།བོད་ནང་གི་དངོས་ཡོད་གནས་སྟངས་ཆ་རྒྱུས་མེད་མཁན་ཚོར་འགྲེལ་བཤད་ངོ་འཕྲོད་པ་ཞིག་བྱེད་དཀའ་བ་ཡིན།རྒྱུ་མཚན་ནི།རྒྱ་ནག་གཞུང་གིས་ཕྱོགས་གཅིག་ནས་དགོན་སྡེ་རྣམས་སྔར་བཞིན་སྒོ་ཕྱེ་སྟེ།མང་ཚོགས་ཚོར་ཕྱག་མཆོད་འབུལ་གྱི་རང་དབང་སྤྲད་ཡོད་པ་དང་།དེ་བཞིན་ལོ་ལྟར་བོད་ཡིག་ཐོག་དཔེ་དེབ་དང་དུས་དེབ།བརྙན་འཕྲིན་ལེ་ཚན་སོགས་འབོར་ཆེན་གསར་འདོན་བྱས་དང་བྱེད་བཞིན་པ་རེད།དེ་བཞིན་བོད་རིག་པའི་ཞིབ་འཇུག་ལས་དོན་ལ་འགྲོ་སོང་ཕོན་ཆེ་གཏོང་བ།སློབ་གྲྭ་ཁག་གི་ནང་དུའང་།བོད་ཀྱི་སྐད་ཡིག་སློབ་ཚན་ས་བཅད་མ་སྟོང་པ་ཞིག་སློབ་བཞིན་ཡོད།ཡང་ཕྱོགས་གཞན་ནས།དགོན་པའི་ནང་།དོན་དམ་གྱི་འཆད་ཉན་བྱེད་འཇུག་གི་མེད་ལ།གྲྭ་གྲངས་ལ་ཚོད་འཛིན་དང་།བླ་སྤྲུལ་རྣམ་པའི་གསུང་ཆོས་ལ་ཚོད་འཛིན།སློབ་གྲྭ་ཁག་ཏུ་བོད་ཀྱི་རིག་གཞུང་གི་ཉིང་བཅུད་ངོ་མ་སློབ་མཚམས་འཇོག་པ།བོད་ཀྱི་སྐད་ཡིག་ལ་མདུན་ལམ་མི་སྤྲོད་པ།གོམ་སྟབས་མགྱོགས་པོས་རྒྱའི་སྐད་ཡིག་ཁྱབ་སྤེལ་བྱེད་པ་སོགས་མཐོང་སྣང་ལ་ཏག་ཏག་འགལ་བ་ལྟག་སྤྲོད་ཡིན་པའི་བྱ་བ་གཉིས་དུས་མཉམ་དུ་སྒྲུབ་བཞིན་ཡོད།